
Վատ բնակարաններում չհրկիզվող պահարաններ կան՝ լցված մատնագրերով, գնդակահարության տարվող մարդկանց ֆաս-պրոֆիլ լուսանկարներով, ԿԳԲ-ի պադվալներում կորզված «խոստովանություններով», աղավաղված փիլիսոփայությամբ ու ականջներ ունեցող պատերի չդադարող շշուկներով: Լինել Հռոմի պապից ավելի կաթոլիկ… Լինել Հռոմի պապից ավելի կաթոլի՞կ… Վատ բնակարաններում աղավաղված օդը լվում է ցախավելներին հեծած հավերժ կոմսոմոլ, նացիստ, յակոբին կամ ինկվիզիտոր կուսակցականներով: Գրամեքենա-կուսակցականներով, որոնք միայն մահվան դատավճիռներ են տպում: Անվերջ դատավճիռներ: Ի վերջո, կարմիր ժանտախտի էս տարածքում հայտնվում է Նա՝ վերծանելու չհրկիզվող պահարանում պահվող մահահոտ ձեռագրերը…


«-Պրոֆեսոր, որպես խորհրդատո՞ւ եք հրավիրվել մեզ մոտ,-հարցրեց Բեռլիոզը:


-Այո, որպես խորհրդատու:


-Դուք գերմանացի՞ եք,-տեղեկացավ Անապաստանը:


 -Ո՞վ, ե՞ս…,-հարցին հարցով պատասխանեց պրոֆեսորը և հանկարծ մեջ ընկավ:


-Այո, թերևս գերմանացի…-ասաց նա:


-Շատ լավ եք խոսում ռուսերերն,-նկատեց Անապաստանը:


-Օ՜, ընդհանրապես բազմալեզու եմ ես և շատ ու շատ լեզուներ գիտեմ,-պատասխանեց պրոֆեսորը:


-Իսկ ի՞նչ մասնագիտություն ունեք,-հարցրեց Բեռլիոզը:


-Ես սև մոգության մասնագետ եմ:


«Ա՛յ քեզ բան…,-շամփրեց Միխայիլ Ալեքսանդրովիչի ուղեղը: -Եվ… և այդ մասնագիտության համա՞ր են ձեզ հրավիրել մեզ մոտ,-կմկմալով հարցրեց նա:


-Այո, դրա համար են հրավիրել,-պատասխանեց պրոֆեսորը և պարզաբանեց:


-Այստեղ, պետական գրադարանում, հայտնաբերվել են կախարդ Հերբերդ Ավրիլակեցու բնագրերը՝ տասներորդ դար: Եվ ահա պահանջում են, որ վերծանեմ: Ես միակ մասնագետն եմ աշխարհում…»:


«Անտարես» հրատարակչության կողմից «Պարտադիր ընթերցանություն» մատենաշարով լույս ընծայված Միխայիլ Բուլգակովի «Վարպետը և Մարգարիտան» վեպը Արմեն Հովհաննիսյանի թարգմանությամբ՝ հարցրեք գրախանութներում:


Խորագրի պատասխանատու՝ Հովհաննես Թեքգյոզյան


 
